Prvo čitanje Izl 19,2-6a  
Vi ćete mi biti kraljevstvo svećenikâ, narod svet.

Čitanje Knjige Izlaska  
U one dane: Izraelci dođu u Sinajsku pustinju i utabore se u pustinji. Postave Izraelci tabor tu pred brdom, a Mojsije se popne k Bogu. Gospodin ga zovne s brda pa mu rekne: »Ovo reci domu Jakovljevu, proglasi djeci Izraelovoj:  
’Vi ste vidjeli što sam učinio Egipćanima; kako sam vas nosio na orlovskim krilima i k sebi vas doveo. Stoga, budete li mi se vjerno pokoravali i držali savez moj, vi ćete mi biti predraga svojina mimo sve narode – ta moj je sav svijet! – vi ćete mi biti kraljevstvo svećenikâ, narod svet.’«  
Riječ Gospodnja.

Otpjevni psalam Ps 100,2-3.5  
Pripjev: Njegov smo narod i ovce paše njegove.

Kliči Gospodinu, sva zemljo!  
Služite Gospodinu u veselju!  
Pred lice mu dođite s radosnim klicanjem!

Znajte da je Gospodin Bog:  
on nas stvori i mi smo njegovi,  
njegov smo narod i ovce paše njegove.

Jer dobar je Gospodin,  
dovijeka je ljubav njegova,  
od koljena do koljena vjernost njegova.

Drugo čitanje Rim 5,6-11  
Ako se s Bogom pomirismo smrću Sina njegova,  
mnogo ćemo se više spasiti životom njegovim.  
Čitanje Poslanice svetoga Pavla apostola Rimljanima  
Braćo! Dok mi još bijasmo nemoćni, Krist je, već u to vrijeme, za nas bezbožnike umro. Zbilja, jedva bi tko za pravedna umro; ­možda bi se za dobra tko i odvažio umrijeti. A Bog pokaza ljubav svoju prema nama ovako: dok još bijasmo grešnici, Krist za nas ­umrije. Koliko li ćemo se više sada, pošto smo opravdani krvlju njegovom, spasiti po ­njemu od srdžbe? Doista, ako se s Bogom pomirismo po smrti Sina njegova dok još bijasmo neprijatelji, mnogo ćemo se više, pomireni, spasiti životom njegovim. I ne samo to! Dičimo se u Bogu po Gospodinu na­šemu Isusu Kristu po kojem zadobismo pomirenje.  
Riječ Gospodnja.

Pjesma prije evanđelja Mk 1,15  
Približilo se kraljevstvo Božje: Obratite se i vjerujte evanđelju!

Evanđelje Mt 9,36-10,8  
Dozva dvanaestoricu svojih učenika i posla ih.

Čitanje svetog Evanđelja po Mateju  
U ono vrijeme: Kad Isus ugleda mnoštvo, sažali mu se nad njim jer bijahu izmučeni i ophrvani kao ovce bez pastira. Tada reče svojim učenicima: »Žetve je mnogo, a radnika malo. Molite dakle gospodara žetve da pošalje radnike u žetvu svoju.«  
Dozva dvanaestoricu svojih učenika i dade im vlast nad nečistim dusima: da ih izgone i da liječe svaku bolest i svaku nemoć. A ovo su imena dvanaestorice apostola: prvi Šimun, zvani Petar, i Andrija, brat njegov; i Jakov, sin Zebedejev, i Ivan, brat njegov; Filip i Bartolomej; Toma i Matej carinik; Jakov Alfejev i Tadej; Šimun Kananaj i Juda Iškariotski, koji ga izda.  
Tu dvanaestoricu posla Isus uputivši ih: »K poganima ne idite i ni u koji samarijski grad ne ulazite! Pođite radije k izgubljenim ovcama doma Izraelova! Putom propovijedajte: ’Približilo se kraljevstvo nebesko!’ Bolesne liječite, mrtve uskrisujte, gubave čistite, zloduhe izgonite! Besplatno primiste, besplatno dajte!«  
Riječ Gospodnja.